REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/479-13

16. decembar 2013. godine

B e o g r a d

Z A P I S N I K

59. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 5. DECEMBRA 2013. GODINE

 Sednica Odbora je počela u 17,40 časova.

 Sednicom je predsedavala Vesna Kovač, predsednica Odbora.

 Pored predsednika Odbora, sednici su prisustvovali članovi Odbora: Zoran Antić, Veroljub Arsić, Vojislav Vujić, Žika Gojković, Božidar Đelić, Zoran Kasalović, Radmilo Kostić, Zoltan Pek, Aleksandar Senić, Dragan Tomić i Momo Čolaković i zamenici članova Odbora Mirjana Marjanović (zamenik Dušice Nikolić) i Vladimir Marinković (zamenik dr Milorada Mijatovića).

 Sednici nisu prisustvovali članovi Odbora: Bojan Đurić, Radojko Obradović, Đorđe Stojšić, niti njihovi zamenici.

 Sednici je prisustvovao i Zoran Pralica, zamenik prisutnog člana Odbora Radmila Kostića i narodni poslanik, Snežana Paunović.

 Prisutni su bili i narodni poslanik dr Nebojša Stefanović, predsednik, Jana Ljubičić, generalni sekretar i Mirjana Radaković, pomoćnik generalnog sekretara Narodne skupštine.

 Na poziv predsednice Odbora, sednici su prisustvovali: Lazar Krstić, ministar finansija, Nikola Ćorsović, državni sekretar u Ministarstvu finansija, Irina Stevanović Gavrović, pomoćnik ministra finansija i Nada Mirković, načelnik Odeljenja za budžet.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o budžetskom sistemu, u pojedinostima;

2. Razmatranje Predloga zakona o izmeni Zakona o penzijskom i invalidskom osiguranju, u pojedinostima;

3. Razmatranje Predloga zakona o izmenama i dopunama Zakona o porezu na dohodak građana, u pojedinostima;

4. Razmatranje Predloga zakona o izmenama i dopunama Zakona o duvanu, u pojedinostima;

5. Razmatranje Predloga zakona o izmenama Zakona o porezu na dodatu vrednost, u pojedinostima;

 6. Razmatranje Predloga zakona o izmenama i dopunama Zakona o porezu na dobit pravnih lica, u pojedinostima;

 7. Razmatranje Predloga zakona o izmenama i dopunama Zakona o poreskom postupku i poreskoj administraciji, u pojedinostima;

 8. Razmatranje Predloga zakona o izmenama i dopunama Zakona o doprinosima za obavezno socijalno osiguranje, u pojedinostima;

 9. Razmatranje Predloga zakona o izmeni Zakona o platama državnih službenika i nameštenika, u pojedinostima;

10. Razmatranje Predloga zakona o umanjenju neto prihoda lica u javnom sektoru, u pojedinostima;

11. Razmatranje Predloga zakona o izmenama Zakona o vraćanju oduzete imovine i obeštećenju, u pojedinostima;

 12. R a z n o.

.

**Prva tačka dnevnog reda** - PREDLOG ZAKONA O IZMENAMA I DOPUNAMA ZAKONA O BUDžETSKOM SISTEMU

 Odbor je obavio pretres u pojedinostima o članovima na koje su podneti amandmani i o amandmanima kojima je predlaženo unošenje novih odredaba. S obzirom da je pretres obavljen u vremenu između završenog načelnog pretresa i otvaranja pretresa predloga zakona u pojedinostima na sednici narodne skupštine, Odbor je odlučio da podnese amandman na član 6. Predloga zakona.

 U pretresu o Amandmanu na član 1. Predloženog zakona, koji je podnela narodni poslanik Gorica Mojović, izneto je mišljenje da Vlada nije obraćala dovoljno pažnje na kulturne ustanove, odnosno pozorišta i radio stanice u kojima su zaposleni angažovani, u gotovo polovini slučajeva, po osnovu ugovora o delu i da će predloženo rešenje doneti probleme u funkcionisanju ovih institucija. Nakon iznetih primedbi, prestavnik predlagača je pojasnio da rešenje dato u Predlogu zakona ostavlja dovoljno prostora da telo Vlade prepozna ove institucije u kojima se na redovnoj bazi angažuje više od 10% zaposlenih na ovakav način i da je ova odredba bila neophodna zbog uvođenja evidencije i discipline u zapošljavanju. Vlada je mišljenja da će problem biti prevaziđen prihvatanjem amandmana na ovaj član koji su podnele narodni poslanici Vesna Kovač i Slavica Saveljić.

 Članovi Odbora Božidar Đelić i Veroljub Arsić i narodni poslanik Snežana Paunović su izneli Odboru svoje predloge za izmene i/ili dopune člana 6. Predloga zakona.

 Božidar Đelić je izneo mišljenje da restriktivne mere zapošljavanja ne bi trebalo da dovedu u pitanje autonomiju univerzita. Predložio je Odboru da se u članu 6. Predloga zakona, posle reči: „ne odnose se na“, dodaju se reči:“ nastavno i naučno osoblje visokoškolske ustanove i naučnog instituta,“. Istakao je da većina zaposlenih u sistemu visokog obrazovanja i nauke rade na određeno vreme, na ugovor od 3 do 5 godina. Izneo je i mišljenje da odredbe člana 1. Predloga zakona nisu u skladu sa Zakonom o visokom obrazovanju. Odbor nije prihvatio predlog (dva člana Odbora glasala su „za“).

 Snežana Paunović je predložila Odboru za finansije, republički budžet i kontrolu trošenja javnih sredstava da se u članu 6. Predloga zakona, posle reči: „direktori javnih preduzeća“, dodaju se reči:“ na direktore i sve zaposlene u društvima kapitala koji nisu direktni ili indirektni korisnici budžeta Republike Srbije,“. Iznela je mišljenje da je velikim privrednim sistemima potrebno više vremena za prilagođavanje restriktivnim merama. Navela je primer Aerodroma „Nikola Tesla“ koji trnutno ima 471 zaposlenog i da je procena da će se broj letova u 2014. godini povećati za 70%. U obrazloženju je navela da će, ukoliko Odbor prihvati prelog i podnese amandman na član 6. Predloga zakona, biti potrebna i izmena člana 7. Predloga zakona u sledećem tekstu: „Ovaj zakon stupa na snagu narednog dana od dana objavljivanja u Službenom glasniku Republike Srbije, a odredbe člana 1. ovog zakona koje se odnose na ograničenje ukupnog broja zaposlenih na određeno vreme zbog povećanog obima posla, lica angažovanih po ugovoru o delu, ugovorom o privremenim poslovima, preko omladinske i studentske zadruge i lica angažovanih po drugim osnovama kod korisnika javnih sredstava i društava koja nisu direktni ili indirektni korisnici budžeta Republike Srbije na koje se ovaj rok odnosi i na zaposlene na neodređeno vreme, primenjuje se od 1. marta 2014. godine“. Lazar Krstić, ministar finansija je istakao da će telo Vlade blagovremeno odobravati zapošljavanje u onim preduzećima gde postoji potreba za dodatnim zapošljavanjem i da iz tog razloga ne može da prihvati predlog. Odbor nije prihvatio predlog (četiri člana Odbora glasala su „za“).

 Veroljub Arsić je istakao da je Narodna skupština nosilac ustavotvorne i zakonodavne vlasti i vrši kontrolnu funkciju nad radom izvršne vlasti na posredan i neposredan način. Posredan način kontrole nad radom izvršne vlasti je razmatranje izveštaja nezavisnih regulatornih tela koja vrše kontrolu nad radom izvršne vlasti i koja o tome podnose izveštaje i odgovaraju za svoj rad Narodnoj skupštini. Zbog toga je potrebno Narodnu skupštinu Republike Srbije, kao i nezavisna tela koja joj odgovaraju za svoj rad izuzeti iz ovog člana, pa je predložio izmene člana 6. Predloga zakona. Odbor je prihvatio predlog (trinaest članova Odbora glasala su „za“) i podneo Amandman na član 6. Predloga zakona, koji je prihvatio i predstavnik predlagača- tekst amandmana sa obrazloženjem dat je u prilogu.

 U diskusiji su učestvovali: Zoltan Pek, Božidar Đelić, Vladimir Marinković, Momo Čolaković, Veroljub Arsić, Zoran Kasalović, Snežana Paunović i Lazar Krstić.

 Odbor je o obavljenom pretresu u pojedinostima podneo Narodnoj skupštini izveštaj:

 Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predloga zakona o izmenama i dopunama Zakona o budžetskom sistemu.

I

 Odbor je odlučio da predloži Narodnoj skupštini **da prihvati** sledeće amandmane:

* na član 1, koji su zajedno podneli narodni poslanici Vesna Kovač i Slavica

Saveljić (jedanaest „za“);

* na član 2, koji je *sa ispravkom* podneo narodni poslanik Mlađan Dinkić (devet

„za“);

* na član 7, koji su *sa ispravkom* zajedno podnele narodni poslanici Vesna Kovač i

Slavica Saveljić (deset „za“).

II

 Odbor je odlučio da predloži Narodnoj skupštini **da odbije** sledeće amandmane:

* na član 1, koji je podneo narodni poslanik Mirko Čikiriz ( jedan „za“);
* na član 1, koji je podneo narodni poslanik Božidar Đelić Čikiriz ( dva „za“);
* na član 1, koji su zajedno podneli narodni poslanici Nenad Popović, Dušica

Morčev, Gorica Gajić, Bojana Božanić i Miroslav Petković ( niko „za“);

* na član 1, koji su zajedno podneli narodni poslanici Teodora Vlahović i Nada

Kolundžija ( dva „za“);

* na član 1, koji je podnela narodni poslanik Gorica Mojović ( tri „za“);
* na član 1, koji su zajedno podneli narodni poslanici Jovana Joksimović, Ivan

Jovanović, Jovana Mehandžić Đurđić i Radoslav Milovanović ( dva „za“);

* na član 1, koji je podneo narodni poslanik Bojan Đurić ( niko „za“);
* na član 1, koji je podneo narodni poslanik Siniša Lazić Mojović ( dva „za“);
* na član 1, koji je podnela narodni poslanik Gordana Čomić ( dva „za“);
* na član 1, koji je podnela narodni poslanik Ljiljana Lučić ( dva „za“);
* na član 1, koji je *sa ispravkom* podneo narodni poslanik Srđan Milivojević ( dva

„za“);

* na član 1, koji su *sa ispravkom* zajedno podneli narodni poslanici Milan

Lapčević, Dejan Mihajlov i Aleksandar Pejčić ( niko „za“);

* na član 2, koji je podneo narodni poslanik Božidar Đelić ( dva „za“);
* na član 3, koji je podnela narodni poslanik Gordana Čomić ( dva „za“);
* na član 3, koji su zajedno podneli narodni poslanici Teodora Vlahović i Nada

Kolundžija ( tri „za“);

* na član 4, koji su zajedno podneli narodni poslanici Nenad Popović, Dušica

Morčev, Gorica Gajić, Bojana Božanić, Milan Lapčević i Miroslav Petković

( niko „za“);

* na član 5, koji je podnela narodni poslanik Judita Popović ( niko „za“);
* na član 5, koji je podneo narodni poslanik Božidar Đelić ( dva „za“);
* na član 5, koji su zajedno podnele narodni poslanici Teodora Vlahović i Nada

Kolundžija ( dva „za“);

* na član 6, koji su zajedno podneli narodni poslanici Teodora Vlahović i Nada

Kolundžija ( dva „za“);

* na član 6, koji je podneo narodni poslanik Bojan Đurić ( niko „za“);
* na član 6, koji su zajedno podneli narodni poslanici Vesna Kovač i Slavica

Saveljić ( jedan „za“);

* na član 6, koji su zajedno podneli narodni poslanici Jovana Joksimović, Ivan

Jovanović, Jovana Mehandžić Đurđić i Radoslav Milovanović ( dva „za“).

III

 Na osnovu člana 157. stav 6. i člana 161. stav 1. Poslovnika Narodne skupštine, Odbor je odlučio da podnese amandman na član 6. Predlog zakona o izmenama i dopunama Zakona o budžetskom sistemu:

A M A N D M A N

U Predlogu zakona, član 6. menja se i glasi:

 „Odredbe člana 1. ovog zakona, koje se odnose na zabranu zasnivanja radnog odnosa sa novim licima radi popunjavanja slobodnih, odnosno upražnjenih radnih mesta kod korisnika javnih sredstava do 31. decembra 2015. godine i odredbe člana 5.ovog zakona, ne odnose se na zaposlene u službama Narodne skupštine, Zaštitnika građana, Poverenika za zaštitu ravnopravnosti, Državne revizorske institucije, Poverenika za informacije od javnog značaja i zaštitu podataka o ličnosti, Agencijeza borbu protiv korupcije, Republičke komisije za zaštitu prava u postupcim ajavnih nabavki, Komisije za zaštitu konkurencije, Komisije za hartije od vrednosti, Fiskalnog saveta, Republičke radiodifuzne agencije i Agencije za energetiku Republike Srbije.

 Odredbe člana 1. ovog zakona, koje se odnose na zabranu zasnivanja radnog odnosa sa novim licima radi popunjavanja slobodnih, odnosno upražnjenih radnih mesta kod korisnika javnih sredstava do 31. decembra 2015. godine i odredbe člana 5.ovog zakona, ne odnose se i na sudije, javne tužioce i zamenike javnih tužilaca, nastavno osoblje visokoškolske ustanove i naučno i istraživačko osoblje naučnoistraživačke organizacije akreditovane u skladu sa zakonom, na izabrana, postavljena i imenovana lica u državnim organima i organima jedinica teritorijalne autonomije i lokalne samouprave, kao i na direktore javnih preduzeća, društava kapitala, ustanova i javnih agencija čiji su osnivači Republika Srbija ili jedinice teritorijalne autonomije, odnosno lokalne samouprave.

 Radni odnos sa novim licima, odnosno angažovanje lica po ugovoru o delu, po ugovoru o privremenim i povremenim poslovima, preko omladinske i studentske zadruge, kao i angažovanje lica po drugim osnovima u Narodnoj skupštini i nezavisnim državnim organima i organizacijama iz stava 1. ovog člana koje bira Narodna skupština, može se zasnovati, odnosno lica angažovati uz saglasnost odbora Narodne skupštine nadležnog za administrativno-budžetska pitanja."

Obrazloženje

 Predloženim amandmanom krug lica na koje se ne odnosi primena čl. 1 i 5. Predloga zakona dopunjuje se zaposlenima u Narodnoj skupštini i nezavisnim državnim organima koje bira Narodna skupština.

 Polazeći od Ustavnog načela o podeli vlasti, osim zaposlenih u organima sudske vlasti, neophodno je izuzeti od primene ovaj predlog zakona na zaposlene u Narodnoj skupštini, koja je nosilac ustavotvorne i zakonodavne vlasti, i na zaposlene u navedenim nezavisnim državnim organima i organizacijama koje bira Narodna skupština, a koji ostvaruju i pomažu Narodnoj skupštini u ostvarivanju kontrolne funkcije prema organima izvršne vlasti. U skladu sa čl. 7. i 15. Zakona o Narodnoj skupštini, pored predstavničke, zakonodavne i izborne, Narodna skupština vrši i kontrolnu funkciju koja je sve značajnija sa aspekta praćenja rada Vlade i drugih organa izvršne vlasti i primene donetih zakona. U tom smislu, posebnim zakonima su uspostavljeni navedeni državni organi, koji Narodnoj skupštini pomažu u ostvarivanju kontrolne funkcije i za svoj rad su odgovorni jedino Narodnoj skupštini koja ih bira, te je neophodno da se na isti način izuzmu i zaposleni u tim nezavisnim državnim organima. Iz istih razloga, saglasnost za zasnivanje radnog odnosa u Narodnoj skupštini i u nezavisnim državnim organima i organizacijama koje bira Narodna skupština ne može da daje telo Vlade, odnosno organ izvršne vlasti koji se kontroliše od strane Narodne skupštine i navedenih nezavisnih državnih organa, već saglasnost može da da jedino telo Narodne skupštine, kojoj su ovi državni organi odgovorni za svoj rad.

 Takođe, osim lica koja su izuzeta u članu 6. Predloga zakona, ovim amandmanom izuzimaju se i nastavno osoblje visokoškolske ustanove i naučno i istraživačko osoblje naučnoistraživačke organizacije akreditovane u skladu sa zakonom, imajući u vidu da je Ustavom zajemčena autonomija univerziteta, viskoškolskih i naučnih ustanova.

 Usvajanjem predloženog amandmana omogućava se da Narodna skupština i navedeni državni organi i organizacije ostvaruju Ustavom i zakonom utvrđenu nadležnost.

 Predstavnik predlagača zakona je na sednici Odbora prihvatio amandman Odbora.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Druga tačka dnevnog reda** - PREDLOG ZAKONA O IZMENI ZAKONA O PENZIJSKOM I INVALIDSKOM OSIGURANjU

 U pretresu u pojedinostima je izneto mišljenje da rast penzija neće pratiti rast inflacije i da će to dovesti do dodatnog pada kupovne moći penzionera. Izneta je primedba da se prilikom predlaganja izmena Zakona nije vodilo računa o činjenici da je velika razlika između najsiromašnijih penzionera i onih imućnijih. U diskusiji je učestvovao Božidar Đelić.

 Odbor je razmotrio amandmane podnete na čl. 1. i 2. Predloga zakona, o čemu je podneo Narodnoj skupštini sledeći

I Z V E Š T A J

 Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predloga zakona o izmeni Zakona o penzijskom i invalidskom osiguranju

 Odbor je odlučio da predloži Narodnoj skupštini **da odbije** sledeće amandmane:

* na član 1, koji su u istovetnom tekstu podneli narodni poslanik Božidar Đelić

i zajedno podneli narodni poslanici Nenad Popović, Gorica Gajić, Dušica Morčev, Bojana Božanić i Miroslav Petković ( dva „za“);

* na član 1, koji je podneo narodni poslanik Srđan Milivojević ( dva „za“);
* na član 2, koji su zajedno podneli narodni poslanici Nenad Popović, Gorica

Gajić, Dušica Morčev, Bojana Božanić i Miroslav Petković ( niko „za“).

 Za izvestioca Odbora na sednici Narodne skupštine određena je Vesna Kovač, predsednik Odbora.

**Treća tačka dnevnog reda** - PREDLOG ZAKONA O IZMENAMA I DOPUNAMA ZAKONA O POREZU NA DOHODAK GRAĐANA

 Odbor je razmotrio podnete amandmane na Predlog zakona i podneo Narodnoj skupštini sledeći

I Z V E Š T A J

 Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predloga zakona o izmenama i dopunama Zakona o porezu na dohodak građana.

I

 Odbor je odlučio da predloži Narodnoj skupštini **da prihvati** amandman na član 14., koji je zajedno podnela grupa od 65 narodnih poslanika poslaničke grupe Srpska napredna stranka (deset „za“).

II

 Odbor je većinom glasova odlučio da predloži Narodnoj skupštini **da odbije** amandman na član 1., koji su zajedno podneli narodni poslanici Dušica Morčev, Milan Lapčević i Aleksandar Pejčić (niko nije glasao „za“).

 Za izvestioca Odbora na sednici Narodne skupštine određena je Vesna Kovač, predsednik Odbora.

**Četvrta tačka dnevnog reda** - PREDLOG ZAKONA O IZMENAMA I DOPUNAMA ZAKONA O DUVANU

Odbor je razmotrio amandman na član 2. Predloga zakona i podneo Narodnoj skupštini sledeći

I Z V E Š T A J

 Odbor je, u skladu sa članom 164. stav 1. Poslovnika Narodne skupštine, razmotrio amandman podnet na Predlog zakona o izmenama i dopunama Zakona o duvanu

 Odbor je odlučio da predloži Narodnoj skupštini **da odbije** amandman na član 2., koji je podneo narodni poslanik Đorđe Stojšić (niko nije glasao „za“).

 Za izvestioca Odbora na sednici Narodne skupštine određena je Vesna Kovač, predsednik Odbora.

**Peta tačka dnevnog reda** - PREDLOG ZAKONA O IZMENAMA ZAKONA O POREZU NA DODATU VREDNOST

 Nakon kraće diskusije o efektima ovog zakona, u kojoj su učestvovali Božidar Đelić, Veroljub Arsić i Lazar Krstić, Odbor je razmotrio amandmane podnete na Predlog zakona i podneo Narodnoj skupštini sledeći

I Z V E Š T A J

 Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmenama Zakona o porezu na dodatu vrednost.

 Odbor je odlučio da predloži Narodnoj skupštini **da odbije** sledeće amandmane:

* na član 1, koji su u istovetnom tekstu zajedno podneli narodni poslanici: Mlađan

Dinkić i Vladimir Ilić, zajedno podneli narodni poslanici Božidar Đelić, Gordana Čomić i Janko Veselinović, zajedno podneli narodni poslanici Nenad Popović, Dušica Morčev, Gorica Gajić, Bojana Božanić, Milan Lapčević i Miroslav Petković i zajedno podneli narodni poslanici Dušan Petrović, Sanja Čeković, Miodrag Đidić, Boško Ristić, Milovan Marković, Nebojša Zelenović i Zlatko Dragosavljević (pet „za“, osam „nije glasalo“);

* na član 1, koji su zajedno podnele narodni poslanici Milica Vojić Marković i

Donka Banović (niko nije glasao „za“);

* na član 1, koji je podneo narodni poslanik Đorđe Stojšić (šest„za“, osam „nije

 glasalo“);

* na član 1, koji je podneo narodni poslanik Srđan Milivojević (dva „za“, trinaest „nije glasalo“);
* na član 1, koji je podnela narodni poslanik Teodora Vlahović (dva „za“, dvanaest

 „nije glasalo“);

* na član 2, koji su zajedno podneli narodni poslanici Božidar Đelić, Gordana Čomić i Janko Veselinović (dva„za“, dvanaest „nije glasalo“).

 Za izvestioca Odbora na sednici Narodne skupštine određena je Vesna Kovač, predsednik Odbora.

**Šesta tačka dnevnog reda** - PREDLOG ZAKONA O IZMENAMA I DOPUNAMA ZAKONA O POREZU NA DOBIT PRAVNIH LICA

 Odbor je razmotrio amandmane podnete na Predlog zakona. U pretresu su učestvovali Božidar Đelić, Aleksandar Senić, Vesna Kovač i Lazar Krstić. Postavljeno je pitanje opravdanosti predloženih mera i izneto mišljenje da su mere samo teoretski utemeljene i nisu opravdane u ovom trenutku jer nemaju budžetski efekat u narednoj godini, tj. nema ušteda, a mogu dovesti do smanjenja investicija. Izneto je i mišljenje da će mere dovesti do usporavanja privrednog rasta. Izneto je i mišljenje da će ove mere koje stupaju na snagu od 1. januara 2014. godine, dovesti u nepovoljan položaj investitore koji su odluku o investiranju u Srbiji doneli na bazi postojećih zakona, da će se destimulisati reinvestiranje dobiti, kao i mišljenje da je odlaganje ovih mera neprihvatljivo zbog težine situacije u kojoj se zemlja nalazi i srednjoročne stabilnosti. Predstavnik predlagača je istakao da će se budžetski efekat videti u toku 2015. i 2016. godine, kao i da će se predloženim merama postići makrofiskalna konsolidacija i dati značajan doprinos predvidivoj i sigurnijoj budućnosti.

Nakon pretresa u pojedinostima, Odbor je podneo Narodnoj skupštini sledeći

I Z V E Š T A J

 Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmenama i dopunama Zakona o porezu na dobit pravnih lica.

 Odbor je odlučio da predloži Narodnoj skupštini **da odbije** sledeće amandmane:

* na član 1, koji su u istovetnom tekstu zajedno podneli narodni poslanici: Mlađan

Dinkić i Vladimir Ilić, zajedno podneli narodni poslanici Balša Božović, Božidar Đelić i Srđan Milivojević i zajedno podneli narodni poslanici Nenad Popović, Gorica Gajić, Dušica Morčev, Bojana Božanić, Miroslav Petković i Milan Lapčević (četiri „za“);

* na član 2, koji su u istovetnom tekstu zajedno podneli narodni poslanici: Balša

Božović, Božidar Đelić, i Srđan Milivojević i zajedno podneli narodni poslanici Nenad Popović, Gorica Gajić, Dušica Morčev, Bojana Božanić, Miroslav Petković i Milan Lapčević (dva„za“);

* na član 2, koji je podnela narodni poslanik Olgica Batić (niko nije glasao „za“);
* na član 3, koji su u istovetnom tekstu zajedno podneli narodni poslanici: Mlađan

Dinkić i Vladimir Ilić, zajedno podneli narodni poslanici Balša Božović, Božidar Đelić i Srđan Milivojević i zajedno podneli Nenad Popović, Gorica Gajić, Dušica Morčev, Bojana Božanić, Miroslav Petković i Milan Lapčević Batić (tri „za“);

* na član 3, koji je podneo narodni poslanik Aleksandar Senić (dva „za“);
* na član 4, koji su istovetnom tekstu zajedno podneli narodni poslanici: Balša

Božović, Božidar Đelić i Srđan Milivojević i zajedno podneli narodni poslanici Nenad Popović, Gorica Gajić, Dušica Morčev, Bojana Božanić, Miroslav Petković i Milan Lapčević (dva „za“);

* na član 4, koji je podneo narodni poslanik Aleksandar Senić (dva „za“).

 Za izvestioca Odbora na sednici Narodne skupštine određena je Vesna Kovač, predsednik Odbora.

**Sedma tačka dnevnog reda** - PREDLOG ZAKONA O IZMENAMA I DOPUNAMA ZAKONA O PORESKOM POSTUPKU I PORESKOJ ADMINISTRACIJI

 Odbor je razmotrio amandmane podnete na Predlog zakona i tokom pretresa su postavljena pitanja o reformi poreske politike i pojednostavljenja odnosa i procedura između poreskih korisnika i preske uprave. Predviđeni period od dva meseca će se iskoristiti za testiranje novog sistema i mada će se raditi paralelno, to će biti značajno, jer će se utvrditi da li sistem dobro funkcioniše i biće dovoljno vremena da se isprave eventualne greške.

 Nakon pretresa u pojedinostima i diskusije u kojoj su učestvovali Božidar Đelić, Veroljub Arsić i Lazar Krstić, Odbor je podneo Narodnoj skupštini sledeći

I Z V E Š T A J

 Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmenama i dopunama Zakona o poreskom postupku i poreskoj administraciji.

 Odbor je odlučio da predloži Narodnoj skupštini **da prihvati** sledeće amandmane:

* na član 4, koji je zajedno podnela grupa od 65 narodnih poslanika Poslaničke

grupe Srpska napredna stranka (devet „za“);

* na član 10, koji je zajedno podnela grupa od 65 narodnih poslanika Poslaničke

grupe Srpska napredna stranka (devet „za“);

* na član 11, koji je zajedno podnela grupa od 65 narodnih poslanika Poslaničke

grupe Srpska napredna stranka (devet „za“).

 Za izvestioca Odbora na sednici Narodne skupštine određena je Vesna Kovač, predsednik Odbora.

**Osma tačka dnevnog reda** - Razmatranje Predloga zakona o izmenama i dopunama Zakona o doprinosima za obavezno socijalno osiguranje, u pojedinostima

 Na Predlog zakona o izmenama i dopunama Zakona o doprinosima za obavezno socijalno osiguranje nije bilo podnetih amandmana, niti je bilo predloga za podnošenje amandmana Odbora.

**Deveta tačka dnevnog reda** - Razmatranje Predloga zakona o izmeni Zakona o platama državnih službenika i nameštenika, u pojedinostima

 Na Predlog zakona o izmenama i dopunama Zakona o doprinosima za obavezno socijalno osiguranje nije bilo podnetih amandmana, niti je bilo predloga za podnošenje amandmana Odbora.

**Deseta tačka dnevnog reda** - PREDLOG ZAKONA O UMANjENjU NETO PRIHODA LICA U JAVNOM SEKTORU

 Odbor je razmotrio amandmane podnete na Predlog zakona i u pretresu je postavljeno pitanje o proceni Ministarstva finansija u kojoj meri će na budžet Republike Srbije uticati prihvatanje Amandmana na član 1. Predloga zakona koji je podnela grupa od 65 narodnih poslanika Poslaničke grupe Srpska napredna stranka. Predstavnik predlagača je istakao da prihodi u budžetu neće biti značajno smanjeni prihvatanjem navedenog Amandmana, jer je za Srbiju najvažnije da javna preduzeća budu u situaciji da izdrže tržišnu konkurenciju, a ostaće konkurentana ukoliko se spreči odliv stručnih kadrova. U diskusiji su učestvovali Božidar Đelić, Veroljub Arsić, Aleksandar Senić i Lazar Krstić.

 Božidar Đelić i Veroljub Arsić predložili su Odboru izmenu člana 2. Predloga zakona. Božidar Đelić je predlog obrazložio činjenicom da ukoliko neki subjekat u javnom sektoru dobije dodatna sredstva od javnog preduzeća ili nekog drugog dela javnog sektora, ta sredstva treba da ulaze u osnovicu koja se oporezuje, ali ako sredstva dolaze iz privatnog sektora u skladu sa zakonom, ili iz evropskih fondova, to nije uputno da budu oporezovana. Veroljub Arsić je podneo Odboru sadržinski istovetan predlog za podnošenje amandmana Odbora sa obrazloženjem, sa kojim se saglasio i predstavnik predlagača. „Za“ podnošenje ovog Amandmana Odbora na član 2. Predloga zakona glasalo je 10 narodnih poslanika.

 Nakon pretresa u pojedinostima, Odbor je podneo Narodnoj skupštini sledeći

I Z V E Š T A J

 Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predloga zakona o umanjenju neto prihoda lica u javnom sektoru.

I

 Odbor je odlučio da predloži Narodnoj skupštini **da prihvati** amandman na član 1, koji je zajedno podnela grupa od 65 narodnih poslanika Poslaničke grupe Srpska napredna stranka (devet „za“).

II

 Odbor je odlučio da predloži Narodnoj skupštini **da odbije** sledeće amandmane:

* na član 1, koji je podnela narodni poslanik Nada Kolundžija (dva „za“);
* na član 1, koji su zajedno podneli narodni poslanici Siniša Kovačević i Milan

Lapčević (niko nije glasao „za“);

* na član 1, koji su zajedno podneli narodni poslanici Nenad Popović, Dušica Morčev, Gorica Gajić, Bojana Božanić i Miroslav Petković (niko nije glasao „za“);
* na član 2, koji su zajedno podneli narodni poslanici Božidar Đelić, Ljuban Panić i Jovana Joksimović (dva „za“);
* na član 2, koji je podnela narodni poslanik Nada Kolundžija (jedan „za“);
* na član 2, koji je podnela narodni poslanik Teodora Vlahović (dva „za“);
* na naslov iznad člana 3. i član 3, koji su zajedno podneli narodni poslanici Ljuban Panić, Jovana Joksimović i Božidar Đelić (dva „za“);
* na član 3, koji su zajedno podneli narodni poslanici Borislav Stefanović i

Srđan Milivojević (dva „za“);

* na član 3, koji je podnela narodni poslanik Nada Kolundžija (jedan „za“);
* kojim se posle člana 3. dodaje član 3a, koji su zajedno podneli narodni poslanici

Dušan Petrović, Sanja Čeković, Miodrag Đidić, Boško Ristić, Milovan Marković, Nebojša Zelenović i Zlatko Dragosavljević (niko nije glasao „za“);

* na član 4, koji je podnela narodni poslanik Teodora Vlahović (niko nije glasao „za“);
* na član 4, koji je podnela narodni poslanik Nada Kolundžija (dva „za“);
* na član 5, koji je podnela narodni poslanik Nada Kolundžija (dva „za“) ;
* na član 6, koji je podnela narodni poslanik Nada Kolundžija (dva „za“);
* kojim se posle člana 6. dodaje član 6a, koji su zajedno podneli narodni poslanici

Suzana Grubješić, Mlađan Dinkić, Vesna Kovač i Slavica Saveljić (jedan „za“);

* na član 7, koji je podnela narodni poslanik Teodora Vlahović (dva „za“).

III

 Na osnovu člana 157. stav 6. i člana 161. stav 1. Poslovnika Narodne skupštine, Odbor je podneo je amandman na član 2. Predloga zakona o umanjenju neto prihoda lica u javnom sektoru (deset „za“):

AMANDMAN

 U Predlogu zakona o umanjenju neto prihoda lica u javnom sektoru (u daljem tekstu: Predlog zakona), u članu 2. stav 1. tačka 4) posle reči: „naknadu za rad” dodaju se reči: „finansiranu iz sredstava tog isplatioca prihoda ili drugog lica iz javnog sektora”.

Obrazloženje

 S obzirom na to da je cilj Predloga zakona smanjenje rashoda u budžetu Republike Srbije, potrebno je preciznije definisati druga primanja zaposlenih u javnom sektoru u smislu da se u ova primanja ne uračunavaju naknade za rad čiji izvor finansiranja nije javni sektor.

 Predstavnik predlagača zakona na sednici Odbora je prihvatio amandman Odbora.

 Za izvestioca Odbora na sednici Narodne skupštine određena je Vesna Kovač, predsednik Odbora.

**Jedanaesta tačka dnevnog reda** - PREDLOG ZAKONA O IZMENAMA ZAKONA O VRAĆANjU ODUZETE IMOVINE I OBEŠTEĆENjU

 Odbor je razmotrio amandmane podnete na Predlog zakona. U pretresu u pojedinostima su učestvovali Dragan Tomić, Veroljub Arsić, Božidar Đelić i Lazar Krstić. Istaknuto je da se u međunarodoj finansijskoj zajednici visoko vrednuje poštovanje svojinskih prava i da odlaganje primene Zakona o restituciji neće naići na razumevanje građana. Izneto je i mišljenje da je način utvrđivanja vrednosti oduzete imovine sporan, jer današnje stanje te imovine nije adekvatno, te nominalne vrednosti oduzete imovine nisu iste sada, kao u vreme kada su oduzete. Osnovni motiv da se sačeka sa primenom Zakona je utvrđivanje paravične naknade oštećenima.

 Veroljub Arsić je Odboru predložio da podnese amandman na član 1. Predloga zakona. Predlog je obrazložio činjenicom da je utvrđivanje koeficijenta problematično i da će pomeranje roka doprineti utvrđivanju realnih vrednosti oduzete imovine i doprineti pravičnijem obeštećenju.

 Nakon pretresa u pojedinostima, Odbor je podneo Narodnoj skupštini sledeći

I Z V E Š T A J

I

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmenama Zakona o vraćanju oduzete imovine i obeštećenju.

Odbor je odlučio da predloži Narodnoj skupštini **da odbije** sledeće amandmane:

* na član 1, koji je podneo narodni poslanik Božidar Đelić (tri „za“);
* na član 1, koji je podneo narodni poslanik Srđan Milivojević (dva „za“).

II

 Na osnovu člana 157. stav 6. Poslovnika Narodne skupštine, Odbor za finansije, republički budžet i kontrolu trošenja javnih sredstava podneo je amandman na član 1. Predloga zakona o izmenama Zakona o vraćanju oduzete imovine i obeštećenju (osam „za“):

AMANDMAN

 U Predlogu zakona, u članu 1, stav 2. reči: „1. januara“ zamenjuju se rečima: „31.marta“ .

O b r a z l o ž e nj e

 Predloženim amandmanom menja se rok početka isplate akontacije obeštećenja

imajući u vidu da se koeficijent obeštećenja, saglasno članu 31. Zakona, utvrđuje u martu 2015.godine.

 Predstavnik predlagača zakona na sednici Odbora je prihvatio navedeni amandman Odbora.

 Za izvestioca Odbora na sednici Narodne skupštine određena je Vesna Kovač, predsednik Odbora.

 Sednica je video i tonski snimljena.

 Sednica je zaključena u 20,05 časova.

 SEKRETAR PREDSEDNIK

 Milena Sandić Vesna Kovač